16. ročník medzinárodného festivalu Noc literatúry naplní ulice v Bratislave aj v ďalších mestách 
Bratislava, 7.  5. 2024

Účasť na šestnástom ročníku Noci literatúry prisľúbila Jana Oľhová, Jana Kovalčíková, Lenka Libjaková, Richard Stanke, Robert Roth, Ján Galovič a mnohí ďalší. Čítať sa bude v stredu 15. mája v Bratislave a v ďalších 14 mestách Slovenska zo slovenských prekladov súčasných európskych autoriek a    autorov. 

Ide o sériu čítaní úryvkov zo slovenských prekladov kníh súčasných európskych autoriek a autorov v podaní známych slovenských herečiek a hercov – vždy v polhodinových intervaloch. Návštevníci budú 15 minút počúvať čítanie a 15 minút budú mať čas na presun na ďalšie miesto. Poradie, v akom miesta navštívia, si každý zvolí sám.

„Tento ročník Noci literatúry je súčasťou osláv 20. výročia vstupu do EU. A je zároveň najrozsiahlejším podujatím EUNIC klasteru Bratislava – združenia zahraničných kultúrnych inštitútov a ambasád na Slovensku. Okrem Slovenska  prebehne festival Noc literatúry v domovskom Česku, z ktorého sa od roku 2006 vďaka sieti Českých centier rozšíril do ďalších miest sveta.  Tento rok sa organizuje v New Yorku, Mníchove, Sofii, Káhire a ďalších metropolách,“ popisuje prípravy riaditeľka Českého centra v Bratislave Monika Koblerová. 

Práve České centrum v Bratislave v spolupráci s kultúrnymi inštitútmi siete EUNIC, veľvyslanectvami a Zastúpením Európskej komisie na Slovensku projekt organizuje.

Tento rok boli do Noci literatúry vybraté úryvky z aktuálnych slovenských prekladov autoriek a autorov  týchto európskych krajín: Portugalska, Írska,  Švajčiarska, Francúzska, Poľska, Maďarska, Rakúska, Španielska, Talianska, Belgicka, Holandska, Nemecka a Bulharska. Slovensko bude reprezentovať vlaňajší víťaz Anasoft Litery – kniha Soni Uríkovej Dôvod na radosť. Český úryvok z debutu Marka Torčíka zaznie v origináli v podaní českého herca Michala Krausa. Na Noci literatúry sa tento rok predstavia aj dve ukážky belgickej literatúry – flámskej a valónskej. Ukážky z oboch prečítajú Marek a Jana Majeskí v priestoroch podkrovia Zichyho paláca na Venturskej 9.

[bookmark: _Hlk131074359][bookmark: _Hlk131074315]Vedúci Zastúpenia Európskej komisie na Slovensku Vladimír Šucha vyzdvihuje európsku spoluprácu kultúrneho projektu: ,,Veľmi sa tešíme, že môžeme spoluorganizovať Noc literatúry v Bratislave, pretože literatúra nám poskytuje jedinečný náhľad do rozmanitých kultúr, jazykov a príbehov, ktoré spoločne vytvárajú našu európsku identitu. Pozývame všetkých, aby sa k nám pridali na tejto jedinečnej literárnej ochutnávke a prišli si vypočuť úryvky z aktuálnych európskych diel v podaní nadaných hercov." 

Čítať sa bude v priestoroch kultúrnych inštitúcií v Starom Meste.  Jednotlivé miesta čítaní prevedú návštevníkov zákutiami, ktoré nie sú pri bežnej návšteve prístupné. Na každom z miest aj tento rok odznejú dva úryvky naraz v podaní dvojice interpretov. „V šiestich inštitúciách, ktoré sa bežne nespájajú s literatúrou, ale inými žánrami, bude deväť čítacích miest a sedemnásť herečiek a hercov. Poradie, v akom miesta navštívite, si naplánujete sami. Prehľad o aktuálnych slovenských prekladoch európskych autoriek a autorov, ktorý na Noci literatúry získate,  oceníte neskôr pri nákupe kníh,“ približuje priebeh podujatia projektová vedúca Noci literatúry na Slovensku Petra Darovcová z Českého centra Bratislava a dodáva: „Počas podujatia bude otvorené kníhkupectvo Adka Books na Zelenej ulici 6 až do 22.00, kde bude možné hneď po bezprostrednom zážitku z čítania zakúpiť dostupné tituly.“

Noc literatúry sa začne na všetkých deviatich miestach o 18.00 hodine, posledné čítania budú o 21.30. Podrobnosti o podujatí nájdete na webovej stránke Českého centra a  fejsbúkovej stránke Noci literatúry.

[bookmark: _GoBack]Noci literatúry prebehne v ten istý večer aj v ďalších štrnástich slovenských mestách – Humenné, Liptovský Mikuláš, Nitra, Dolný Kubín, Košice, Modra, Levice, Levoča, Senec, Nové Zámky, Žilina, Považská Bystrica., Banská Štiavnica. Účasť na podujatí obnovili tento rok aj Piešťany. V každom z uvedených miest zaznejú rovnaké ukážky na netradičných, s literatúrou bežne nespájaných miestach v podaní herečiek a hercov z miestnych divadiel alebo iných významných osobností kultúrno-spoločenského života.

Hlavní organizátori projektu: České centrum Bratislava, Zastúpenie Európskej komisie na Slovensku, združenie EUNIC klaster Bratislava
Spoluorganizátori: Belgické veľvyslanectvo – flámske zastúpenie, Belgické veľvyslanectvo – Wallonia – Brussels International, Bulharský kultúrny inštitút, Francúzsky inštitút na Slovensku,  Goethe-Inštitút Bratislava, Inštitút Liszta, Poľský inštitút, Rakúske kultúrne fórum, Veľvyslanectvo holandského kráľovstva, Veľvyslanectvo Írska,  Veľvyslanectvo Portugalskej republiky, Španielske veľvyslanectvo, Švajčiarska ambasáda, Taliansky kultúrny inštitút, Anasoft Litera
Partneri podujatia: Múzeum mesta Bratislavy, Teatro Colorato, Mestská knižnica v Bratislave, Galéria mesta Bratislavy, Rómerov dom, Bratislava-Staré Mesto
Mediálni partneri: Knižná revue, Rozum, SME Magazín o knihách, Rádio Devín, Citylife
Donátor: Plzeňský Prazdroj
Podpora: Adka Books

Kontakt pro média: 
České centrum Bratislava
Petra Darovcová
info@ceskecentrum.sk
tel.:  +421 903 267 027, 02/544 18 215 www.ceskecentrum.sk 

